J.P. Holan

Johan Peter Pedersen Holan (født 31. mars 1825 på Skatval i Trøndelag, død 4. juli 1894 samme sted) var en norsk gårdbruker og lokalpolitiker. Han var Nedre Stjørdals ordfører 1858–1860.

Han var sønn av gårdbruker Peder (Per) Pedersen Holan og hustru Anna Malena Larsdatter Fløan. På morssiden var han fetter av Lars Larsen Fløan, som var far til Johan L. Fløan. J.P. Holan tok over slektsgården Nedre Holan (Ner-Holan) på Skatval i 1846. Han giftet seg i 1852 med Bolette Oline Johnsdatter Rømo; de fikk fire barn. J.P. Holan var medlem av Nedre Stjørdal herredsstyre 1854–1861 og ordfører 1858–1860. I 1881 solgte han gården til søstersønnen, klokker Søren Fiskvik, men tok unna husmannsplassen Holholtet, som han fikk skyldsatt. Han bodde med ektefellen på Holholtet resten av sitt liv. 

På sine eldre dager (fra 1889) skrev han en protokoll over gårder og gårdbrukere i bygda, Historisk-geografiske optegnelser for Skatvolds sogn efter matr.nr. orden. Denne ble aldri utgitt, men var hovedkilde til Olav Røkkes bygdebok fra 1954.

J.P. Holans gate på Stjørdalshalsen er oppkalt etter ham.

 Referanser 

 Litteratur 
 Olav Røkke: Stjørdalsboka : Gards- og slektshistorie, band IV, «Skatval Herad» (1954), s. 6 og 105
 Olav Vinge (red.): Skatval : Gårds- og slektshistorie, bind I (2000), s. 136–138

Kategori:Ordførere i Nedre Stjørdal
Kategori:Norske bønder
Kategori:Norske lokalhistorikere
Kategori:Personer fra Stjørdal kommune
Kategori:Fødsler i 1825
Kategori:Dødsfall i 1894